შეხვედრა გერმანელ პროფესორთან, კარლ შლოგელთან
2014-10-23 13:37 (Asia/Dubai)
1-ლ ნოემბერს, 19:00 საათზე, ილიას სახელმწიფო უნივერსიტეტის G 106 აუდიტორიაში, უნივერსიტეტისა და გოეთეს ინსტიტუტის ერთობლივი ინიციატივით, გაიმართება შეხვედრა გერმანელ პროფესორთან, კარლ შლოგელთან.
ფრანკფურტ-ოდერის ევროპული უნივერსიტეტის (ვიადრინა) აღმოსავლეთ ევროპის ისტორიის პროფესორი, კარლ შლოგელი, ავტორი და გამომცემელია არაერთი წიგნისა, მათ შორის: “მოსკოვის წაკითხვა. ქალაქი, როგორც წიგნი”; “ნიჟნის სასწაული ანუ ქალაქების დაბრუნება”;”დიდი ექსოდუსი. რუსული ემიგრაცია და მისი ცენტრები 1917-1941 წლებში”;”GO EAST ანუ აღმოსავლეთის ხელმეორედ აღმოჩენა” ; “ტერორი და ოცნება. მოსკოვი 1937”.
დრო: 1 ნოემბერი, 19:00 საათზე
ადგილმდებარეობა: G 106 აუდიტორია (გ.წერეთლის 2, ყოფილი ენციკლოპედიის შენობა)
დასწრება თავისუფალია.

მემორანდუმი ეროვნულ მუზეუმთან
2014-10-23 13:13
29 ოქტომბერს, ოთხშაბათს, 14:00 საათზე, ილიას სახელმწიფო უნივერსიტეტის E 406 აუდიტორიაში უნივერსიტეტსა და საქართველოს ეროვნულ მუზეუმს შორის გაფორმდება ურთიერთთანამშრომლობის მემორანდუმი. მემორანდუმის მიზანია მაღალკვალიფიციური სპეციალისტების მომზადების მიზნით უზრუნველყოს საგანმანათლებლო საქმიანობის განვითარებისკენ მიმართული ერთობლივი პროგრამების დაგეგმვა და განხორციელება. თანამშრომლობა ითვალისწინებს ბიზნესის სკოლის სტუდენტთა სტაჟირებას, მაღალკვალიფიციური ექსპერტების მონაწილეობით ერთობლივი საჯარო ლექცია-სემინარებისა და სამეცნიერო კონფერენციების მოწყობასა და კვლევითსა თუ პრაქტიკულ საქმიანობაში სტუდენტების მაქსიმალურ ჩართულობას მათი კვალიფიკაციის ამაღლების მიზნით.
გთხოვთ, მობრძანდეთ.

სტუდენტური კლუბების ფორუმი
2014-10-23 13:12
28 ოქტომბერს, 12:00-დან 14:00 საათამდე, ილიას სახელმწიფო უნივერსიტეტის E 207 აუდიტორიაში ჩატარდება სტუდენტური კლუბების ფორუმი. ფორუმზე წარმოდგენილი იქნებიან შემდეგი სტუდენტური კლუბები: წარმატებულ მენეჯერთა კლუბი, თანამედროვე მარკეტინგის კლუბი, მეწარმეთა კლუბი, ილიაუნის საბანკო საქმისა და დაზღვევის სტუდენტური კლუბი, ტურიზმის კლუბი.

საჯარო ლექცია - საქართველოს სამკურნალო მცენარეების მდგრადი გამოყენება
2014-10-23 09:09
24 ოქტომბრიდან ილიას სახელმწიფო უნივერსიტეტის მეცნიერებათა და ხელოვნების ფაკულტეტი აგრძელებს საზოგადოებრივ-საგანმანათლებლო პროექტს სახელწოდებით – „ახალი განმანათლებლობა“ . 24 ოქტომბერს, 16:00 საათზე, A 101 აუდიტორიაში, ილიას სახელმწიფო უნივერსიტეტის ასოცირებული პროფესორი, მაია ახალკაცი, წაიკითხავს საჯარო ლექციას თემაზე – „საქართველოს სამკურნალო მცენარეების მდგრადი გამოყენება“.
დასწრება თავისუფალია.

ენდრიუ კაუფმანის რომანი
2014-10-20 10:42
23 ოქტომბერს, ხუთშაბათს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” ილიაუნის ლიტერატურული კლუბი და ”ბაკურ სულაკაურის გამომცემლობა” წარმოგიდგენთ ენდრიუ კაუფმანის რომანს – “ყველა ჩემი მეგობარი სუპერგმირია”.
წიგნის შესახებ ისაუბრებს მისი მთარგმნელი, თამარ სუბელიანი.

შეხვედრა არქიტექტორ ლუდვიგ ჰოვესტადთან
2014-10-17 10:34
20 ოქტომბერს, 19:00 საათზე, ილიას სახელმწიფო უნივერსიტეტის A101 აუდიტორიაში შედგება შეხვედრა არქიტექტორ ლუდვიგ ჰოვესტადთან. ლუდვიგ ჰოვესტადი ციურიხის უნივერსიტეტის პროფესორია ავტომატიზებული არქიტექტურული პროექტირების (CAD) მიმართულებით.
მისი მთავარი ინტერესის საგანი გახლავთ კომპიუტერული ტექნოლოგიების გამოყენება გარემოს მდგომარეობის გაუმჯობესების მიზნით არა მხოლოდ არქიტექტურაში, არამედ ყველა მიმართულებით.
ამდენად,მისი ლექციები მდიდარია ინფორმაციული წყაროების ანალიზით და სასარგებლოა არა მხოლოდ არქიტექტორებისთვის, არამედ მათთვისაც, ვინც დაინტერესებულია თანამედროვე კულტურით.

შეხვედრა ვლადიმირ სოროკინთან
2014-10-16 09:44
20 ოქტომბერს, 19:00 საათზე, ილიას სახელმწიფო უნივერსიტეტში გაიმართება შეხვედრა ცნობილ რუს მწერალთან ვლადიმირ სოროკინთან. ილიას სახელმწიფო უნივერსიტეტის გამომცემლობამ გამოსცა მისი ყველაზე ცნობილი წიგნი „ოპრიჩნიკის დღე“.
დრო: 20 ოქტომბერი, 19:00 საათი
ადგილმდებარეობა: G 106 აუდიტორია, გ. წერეთლის 2, ყოფილი ენციკლოპედიის შენობა
დასწრება თავისუფალია.

დოქტორანტთა II საერთაშორისო კონფერენცია
2014-10-16 06:50
16-17 ოქტომბერს ილიას სახელმწიფო უნივერსიტეტის A 101 აუდიტორიაში ტარდება ცენტრალური და აღმოსავლეთ ევროპის უნივერსიტეტების დოქტორანტთა II საერთაშორისო კონფერენცია, რომელშიც მონაწილეობენ ევროპის სხვადასხვა უნივერსიტეტის პროფესორებიც.
კონფერენციის თემაა Interculturalité et expression de repères identitaires dans la littérature et les arts dans l’espace des pays postsocialistes. კონფერენცია წარიმართება ფრანგულ ენაზე.
კონფერენციას 16 ოქტომბერს, 10:00 საათზე გახსნის უნივერსიტეტის რექტორი, პროფესორი გიგა ზედანია.
კონფერენციის მასალები დაიბეჭდება უნივერსიტეტის ფრანგულენოვანი ჟურნალის – “Etudes interdisciplinaires en Sciences humaines” – მეორე ნომერში.
კონფერენციის პროგრამა იხილეთ აქ.

დაჯილდოების ცერემონიალი
2014-10-15 07:05
22 ოქტომბერს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება “მრავალფეროვნების სკოლის“ მსმენელთა მიერ პროექტის ფარგლებში შექმნილი სამი საუკეთესო მედიაპროდუქტის გამოვლენისა და მათი ავტორების დაჯილდოების ცერემონიალი.

სემიოტიკის მე-5 სამეცნიერო კონფერენცია
2014-10-13 13:50
ილიას სახელმწიფო უნივერსიტეტი, სემიოტიკის კვლევითი ცენტრი და ჟურნალი ”სემიოტიკა” გიწვევთ სემიოტიკის მე-5 სამეცნიერო კონფერენციაზე:
სამყარო მეტაფორებში და მეტაფორების სამყარო
17-18 ოქტომბერი, 2014 წელი
ილიას სახელმწიფო უნივერსიტეტი, ჭავჭავაძის #32 , A101
იხ.პროგრამა>>>

ირმა ტაველიძე პატრიკ მოდიანოს შესახებ
2014-10-13 13:21
16 ოქტომბერს, ხუთშაბათს, 19:00 საათზე, წიგნის სახლში ”ლიგამუსი” ილიას სახელმწიფო უნივერსიტეტის ლიტერატურული კლუბი მორიგ შეხვედრაზე გიწვევთ. შეხვედრის ფარგლებში მწერალი და მთარგმნელი, ირმა ტაველიძე, ისაუბრებს ლიტერატურის დარგში ნობელის პრემიის 2014 წლის ლაურეატზე, პატრიკ მოდიანოზე.

საინფორმაციო შეხვედრა სტუდენტურ პროექტებთან დაკავშირებით
2014-10-10 12:39
30 ოქტომბერს, 16:00 საათზე, ილიას სახელმწიფო უნივერსიტეტის G 106 აუდიტორიაში უნივერსიტეტის განვითარების სამსახური სტუდენტებისათვის ჩაატარებს მორიგ საინფორმაციო შეხვედრას. შეხვედრაზე სტუდენტები გაეცნობიან სტუდენტური პროექტების წარდგენისა და დაფინანსების წესებს და მიიღებენ რჩევებს საპროექტო იდეის განვითარებისა და ჩამოყალიბების შესახებ.
დამატებითი ინფორმაციისათვის მიმართეთ ილიას სახელმწიფო უნივერსიტეტის განვითარების სამსახურს ელექტრონულ მისამართზე: development@iliauni.edu.ge

სამეცნიერო პიკნიკი
2014-10-10 11:44
სამეცნიერო პიკნიკი არის ერთდღიანი ღონისძიება, რომელიც ღია ცის ქვეშ ტარდება ყოველწლიურად ილიას სახელმწიფო უნივერსიტეტის ორგანიზებით და რომლის მიზანია მეცნიერების სხვადასხვა დარგისა და მიმართულების ყველა ასაკის ადამიანისთვის სახალისო და მიმზიდველი ფორმით წარმოდგენა. ღონისძიების თანაორგანიზატორია ქალაქ თბილისის მერია.
სამეცნიერო პიკნიკი ერთადერთი მასშტაბური ღონისძიებაა საქართველოში, რომელიც მეცნიერების პოპულარიზაციას უწყობს ხელს მოსახლეობის ყველა ასაკობრივ ჯგუფში.
• 2012 წელს ილიაუნის სამეცნიერო პიკნიკს ჰყავდა 7 000-მდე დამთვალიერებელი
• 2013 წელს ილიაუნის სამეცნიერო პიკნიკი გახდა ევროპული სამეცნიერო ღონისძიებების ასოციაციის (EUSEA) წევრი და მისი დამთვალიერებლების რაოდენობა იყო 13 000. ასევე, სამეცნიერო პიკნიკზე, პირველად საქართველოში, ილიაუნის ორგანიზებით ჩატარდა ყველაზე მასშტაბური რობოტების თამაში.
წლევანდელ სამეცნიერო პიკნიკზე უკვე დარეგისტრირებულია 60-მდე ქართული და 20-მდე უცხოური ჯგუფი. ასევე, შარშანდელი და შარშანწინდელი სტატისტიკიდან გამომდინარე, ვვარაუდობთ, რომ დამსწრეთა რაოდენობა კიდევ გაიზრდება. სპეციალურად ამ დღისთვის მოწვეული გვყავს მსოფლიოში მსგავსი ღონისძიებების საუკეთესოდ აღიარებული ანიმატორი, რომელიც ღონისძიების თითოეულ აქტივობას გაუწევს მოდერაციას და უზრუნვეყოფს დამსწრეთა ჩართულობას სახალისო სამეცნიერო აქტივობებში.
წელსაც, ტრადიციულად გაიმართება რობოტების თამაში.
ინფორმაცია სპონსორებისთვის:
• სასპონსორო შეთავაზება – სამეცნიერო პიკნიკი
• სასპონსორო შეთავაზება – რობოტების თამაში
დამატებითი ინფორმაციისთვის:
www.sciencepicnic.ge
www.gameofrobots.ge

საერთაშორისო სამეცნიერო კონფერენცია ”ენა და ტერიტორია”.
2014-10-09 13:22
მოგესალმებით, ძვირფასო კოლეგებო,
გილოცავთ სასწავლო წლის დაწყებას და გისურვებთ ნაყოფიერსა და საინტერესო შემოქმედებით საქმიანობას.
ამასთან, შეგახსენებთ, რომ 2015 წლის 30 აგვისტოდან 4 სექტემბრამდე ჩვენს უნივერსიტეტში ტარდება საერთაშორისო სამეცნიერო კონფერენცია ”ენა და ტერიტორია”. კონფერენციის თანაორგანიზატორია სედბერის ლორანსიენის უნივერსიტეტი (ონტარიო, კანადა).
კონფერენციის მასალები დაიბეჭდება.
დაწვრილებითი ინფორმაცია შეგიძლიათ იხილოთ კონფერენციის საიტზე (საიტი სამენოვანია): http://www.langueetterritoire.iliauni.edu.ge
კონფერენციის სამუშაო ენებია: ქართული, ფრანგული, ინგლისური. შესაბამისად, სესიები იმუშავებს სამ ენაზე.
მოხსენების სათაურისა და მოკლე აბსტრაქტის გამოგზავნის ვადა გაგრძელებულია მიმდინარე წლის 1-ლ ნოემბრამდე.
მათ, ვინც ქართულ ენაზე გააკეთებს მოხსენებას, ვთხოვთ, აბსტრაქტი გამოაგზავნონ ქართულთან ერთად ფრანგულად ან ინგლისურად.
სათაურისა და აბსტრაქტის გამოგზავნა შეგიძლიათ როგორც კონფერენციის ელექტრონულ მისამართზე – langueetterritoire2@iliauni.edu.ge
ასევე საორგანიზაციო კომიტეტის წევრების მისამართებზე:
Julie Boissonneault (Université Laurentienne):JBoissonneault@laurentian.ca

Mzaro/Mzagve Dokhtourichvili (Université d’État Ilia):mzagho_dokhturishvili@iliauni.edu.ge mzarodok@yahoo.fr

Inga Ghutidze (Université d’État Ilia):inga_gurjistani@yahoo.com

Atinati Mamatsashvili-Kobakhidze (Université d’État Ilia) atinati_mamatsashvili@iliauni.edu.ge

Ali Reguigui (Université Laurentienne):areguigui@laurentienne.ca
ველით თქვენს გამოხმაურებას.
საუკეთესო სურვილებით,
საორგანიზაციო კომიტეტის წევრების სახელით,
მზაღო დოხტურიშვილი

კონკურსი Software Hackathon
2014-10-09 12:43
2014 წლის 11-12 ოქტომბერს, ილიას სახელმწიფო უნივერსიტეტის B 202 აუდიტორიაში, საქართველოს ინოვაციების და ტექნოლოგიების სააგენტო გთავაზობთ HACKATHON-ს – კონკურსს, რომლის ფარგლებშიც საინტერესო იდეები კონკრეტულ პროდუქტებად გარდაიქმნება. კონკურსის მონაწილე პროგრამისტები, მეწარმეები თუ, უბრალოდ, საინტერესო იდეის მქონე ინოვატორები 2 დღის განმავლობაში კომფორტულ სამუშაო გარემოში აყალიბებენ მულტიდისციპლინარულ გუნდებს და თავიანთი იდეების რეალიზებაზე მუშაობენ. კონკურსში მონაწილეობა შეუძლიათ ნებისმიერი ასაკის პროგრამისტებს, დიზაინერებს, საინტერესო იდეების მქონე ადამიანებს.
მონაწილეობის მსურველებმა 8 ოქტომბრის ჩათვლით უნდა შეავსონ სააპლიკაციო ფორმა ვებგვერდზე www.goo.gl/kKjRPe. გუნდთან ერთად რეგისტრაციის შემთხვევაში საჭიროა გუნდის თითოეული წევრის დარეგისტრირება. გუნდი უნდა შედგებოდეს მაქსიმუმ 3 წევრისგან. გუნდის არქონის შემთხვევაში შესაძლებელია გუნდის სამუშაო ადგილზე შექმნაც.
კონკურსი HACKATHON იმართება საქართველოს ინოვაციების კვირეულის ფარგლებში. კვირეული საქართველოს ინოვაციების და ტექნოლოგიების სააგენტოს საკვანძო და უმნიშვნელოვანესი ღონისძიებაა და მიზნად ისახავს ქვეყანაში ინოვაციური ეკოსისტემის განვითარებასა და ინოვაციების პოპულარიზებას.

ანა დუნაევსკის საჯარო ლექცია
2014-10-09 10:41
10 ოქტომბერს, 11:00 საათზე, ილიას სახელმწიფო უნივერსიტეტის G 106 აუდიტორიაში ნებრასკას უნივერსიტეტის სამედიცინო ცენტრის განვითარების ნეირომეცნიერების დეპარტამენტიდან მოწვეული ასოცირებული პროფესორი ანა დუნაევსკი წაიკითხავს საჯარო ლექციას თემაზე – “სტრუქტურული და სინაფსური პლასტიურობა აუტიზმის სპექტრის დაავადებების თაგვების მოდელებში”.
ლექციის დრო: 10 ოქტომბერი, 11:00 საათი
ადგილმდებარეობა: G 106 აუდიტორია

ლევან ბერძენიშვილის ლექცია "გილგამეშის" შესახებ
2014-10-09 10:37
ილიას სახელმწიფო უნივერსიტეტის ახალი პროექტის – “ილიაუნის მწერალი” – ფარგლებში ფილოლოგი ლევან ბერძენიშვილი იწყებს ლექციების სერიას, სახელწოდებით „როგორ ვისწავლოთ წერა სხვების მიერ შექმნილი დიდი პოემებისა და დრამების დახმარებით“.
პირველი ლექცია „მხატვრული წერის დასაწყისი – გილგამეშის ეპოსი“ ჩატარდება 13 ოქტომბერს, 18:00 საათზე წიგნის სახლში “ლიგამუსი”.
ლევან ბერძენიშვილი ისაუბრებს შემდეგ საკითხებზე:
1. მარადიული წყვილები: ორი ”გილგამეში”, ისტორიული და მხატვრული;
2. გილგამეში და ენქიდუ;
3. ”გილგამეში”-მდე და შემდეგ;
4. მოკვდავი და უკვდავი გილგამეში;
5. ”გილგამეშის” ორი ეპოსი – სამეცნიერო და მხატვრული თარგმანი;
6. ბოლო წყვილი: აქადურ-შუმერული და ქართული გილგამეში;
კაცი, რომელიც დღესაც არის გილგამეში – ზურაბ კიკნაძე.

ეკონომიკური თავისუფლება - გლობალური კრიზისიდან ლოკალურ წარმატებამდე
2014-10-08 13:44
2014 წლის 20 ოქტომბერს, 16:00 საათზე, ილიას სახელმწიფო უნივერსიტეტის A101 აუდიტორიაში, ,,ეკონომიკური პოლიტიკის ექსპერტთა ცენტრი’’ გამართავს ლექციას თემაზე: ,,ეკონომიკური თავისუფლება – გლობალური კრიზისიდან ლოკალურ წარმატებამდე’’.
მონაწილე სტუდენტებს გადაეცემათ მონაწილეობის დამადასტურებელი სერტიფიკატი.
ლექციის შესახებ დამატებითი ინფორმაცია იხილეთ აქ.

დოდონა კიზირიას საჯარო ლექცია
2014-10-08 07:10
9 ოქტომბერს, ხუთშაბათს, 16:00 საათზე, წიგნის სახლში “ლიგამუსი” ინდიანას უნივერსიტეტის პროფესორი, პოეტი და საზოგადო მოღვაწე, დოდონა კიზირია წაიკითხავს საჯარო ლექციას თემაზე “კინემატოგრაფია და პოეზია”. ლექცია ჩატარდება პროექტის – “პოეტის (არა)ერთი ლექცია “ლიგამუსში” – ფარგლებში.
შეხვედრაზე დოდონა კიზირია წაიკითხავს საკუთარ ლექსებსაც და უპასუხებს აუდიტორიის შეკითხვებს.
დასწრება თავისუფალია.

ლიტერატურული კლუბის შეხვედრა - ვლადიმირ სოროკინი
2014-10-07 10:49
ილიას სახელმწიფო უნივერსიტეტის ლიტერატურული კლუბი ახალი სასწავლო წლის დაწყებასთან ერთად აახლებს შეხვედრების სერიას წიგნის სახლში “ლიგამუსი”.
9 ოქტომბერს, 18:00 საათზე, გელით შეხვედრაზე ილიას უნივერსიტეტის პროფესორ ნოდარ ლადარიასთან, რომელიც მწერალ ვლადიმირ სოროკინის შესახებ ისაუბრებს.
ვლადიმირ სოროკინი – რუსი მწერალი, დრამატურგი და სცენარისტი, რუსულ ლიტერატურაში კონცეპტუალიზმისა და სოც-არტის ერთ-ერთი ყველაზე გამორჩეული წარმომადგენელი, არაერთი რომანის, მოთხრობის და პიესის ავტორი.
მის ერთ-ერთ საუკეთესო რომანს “ოპრიჩნიკის დღე” (გამოიცა რუსეთში 2006 წელს) სულ მალე გამოსცემს ილიას უნივერსიტეტის გამომცემლობა.რომანი ნოდარ ლადარიამ თარგმნა.
18 ოქტომბერს ვლადიმირ სოროკინი საქართველოს ეწვევა და 20 ოქტომბერს ქართველ მკითხველს ილიას სახელმწიფო უნივერსიტეტში შეხვდება.

საინფორმაციო შეხვედრა სტუდენტთა სასტიპენდიო კონკურსზე
2014-10-06 11:27
15 ოქტომბერს, ოთხშაბათს, 15:00 საათზე, ილიას სახელმწიფო უნივერსიტეტის A 101 აუდიტორიაში გაიმართება საინფორმაციო შეხვედრა სტუდენტებთან CRDF და რუსთაველის ეროვნული სამეცნიერო ფონდის მიერ დაფინანსებული პროექტის – „პათოგენების კვლევისა და განათლების ცენტრის ჩამოყალიბება“ – ფარგლებში გამოცხადებული სასტიპენდიო კონკურსის პირობებთან დაკავშირებით.
სასტიპენდიო კონკურსზე დამატებითი ინფორმაცია იხილეთ აქ.
დრო: 15 ოქტომბერი, 15:00 საათი
ადგილმდებარეობა: A 101 აუდიტორია, ილიას სახელმწიფო უნივერსიტეტი
შეგახსენებთ, რომ სტიპენდიების რაოდენობა შეზღუდულია – გაიცემა სულ სამი სტიპენდია. საინფორმაციო შეხვედრაზე დასწრება მოგცემთ შესაძლებლობას, მიიღოთ ამომწურავი ინფორმაცია როგორც პროექტზე, ასევე კონკურსის პირობებზე.

„ღირსების კოდექსი“ - პრეზენტაცია
2014-10-06 11:06
10 ოქტომბერს, პარასკევს, 19:00 საათზე, წიგნის სახლში ”ლიგამუსი” ”რადარამი” გიწვევთ კვამე ენტონი აპიას წიგნის – „ღირსების კოდექსი: როგორ ხდება ზნეობრივი რევოლუციები“ – პრეზენტაციაზე. პრეზენტაციას წარუძღვებიან:
მარიამ ადუაშვილი – ”რადარამის” წარმომადგენელი;
შოთა ხინჩაგაშვილი – წიგნის რედაქტორი.
დასწრება თავისუფალია.
წიგნისა და ავტორის შესახებ:
წიგნის ავტორი ერთ ერთი ყველაზე პოპულარული თანამედროვე ფილოსოფოსია, რომელმაც ამ ნაშრომით სრულიად ახლებურად დაგვანახვა ადამიანის ბუნება და ის სოციალური რეფორმები, რომელთა შესახებაც ყველას გვსმენია. წიგნის კითხვისას ერთდროულად ისტორიაშიც იმოგზაურებთ და ფილოსოფიური თვალითაც შეხედავთ ისეთ მოვლენებს, როგორებიცაა: დუელი, მონობა, მკვლელობა. ავტორის აზრით, ბოლო საუკუნეში მომხდარი დემოკრატიული ცვლილებები მოხდა არა კანონის ძალით, არამედ ამ ცვლილებების მამოძრავებელი ძალა სწორედ ადამიანური ღირსება იყო. აპიას წიგნებს შორისაა ისეთი შრომები, როგორებიცაა: „კოსმოპოლიტიზმი: ეთიკა უცხოთა სამყაროში“ (2006) და „იდენტობის ეთიკა“.
“რადარამი” ქართულად თარგმნის და ხელმისაწვდომ ფასად გამოსცემს მსოფლიოში აღიარებულ, პოპულარულ ენაზე დაწერილ სამეცნიერო, შემეცნებით, ბიოგრაფიულ და სხვა ჟანრის წიგნებს, რათა ქართველი მკითხველი მშობლიურ ენაზე გაეცნოს თანამედროვე პოპულარულ პოლიტიკურ, სოციალურ თუ ეკონომიკურ ლიტერატურას და ჩაებას მსოფლიო დისკუსიებში.

ირაკლი ჩარკვიანის ”მშვიდი ცურვა” - პრეზენტაცია
2014-10-06 09:18
10 ოქტომბერს, 17:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” გაიმართება ირაკლი ჩარკვიანის ავტობიოგრაფიული რომანის – ”მშვიდი ცურვა” – პრეზენტაცია. პრეზენტაციას გაუძღვება სოციოლოგი ემზარ ჯგერენაია.
ირაკლი ჩარკვიანის ერთადერთი რომანი პირველად 2014 წლის თებერვალში გამოსცა გამომცემლობა “ინტელექტმა”, თუმცა, მისი მეორე, განახლებული რედაქცია შევსებულია მკითხველისთვის აქამდე უცნობი ფოტომასალით. არსებობს ირაკლი ჩარკვიანის პოეზიის, ჩანაწერების, საავტორო სვეტების, ინტერვიუებისა და მოთხრობების არაერთი გამოცემა, თუმცა ეს წიგნი ყველაზე ცნობილი და პოპულარულია მის შემოქმედებაში.
წიგნი საზოგადოებრივი მაუწყებლის ახალ პროექტში, “ჩემი წიგნი”, 15 საუკეთესოს შორის მოხვდა და ახლა უკვე პროექტის ფინალურ ეტაპზე მონაწილეობს.
გამომცემლობა “ინტელექტი” გეგმავს პრეზენტაციების სერიას, რაც სტუდენტებთან და უფროსკლასელებთან შეხვედრებს გულისხმობს და მიზნად ისახავს, ირაკლი ჩარკვიანი, როგორც რომანისტი, უფრო ახლოს გააცნოს ახალგაზრდობას.
პრეზენტაციის დრო: 10 ოქტომბერი, 17:00 საათი
ადგილმდებარეობა: წიგნის სახლი ”ლიგამუსი”

სახელმძღვანელოს პრეზენტაცია
2014-10-06 09:15
7 ოქტომბერს, 13:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” გაიმართება სახელმძღვანელოს – ”შეფასება სწავლებისათვის ინკლუზიურ სკოლებში” – პრეზენტაცია. სახელმძღვანელოს უნივერსიტეტის აკადემიური სექტორის წარმომადგენლებსა და სტუდენტებს წარუდგენს მისი ერთ-ერთი თანაავტორი, განათლების პროფესორი კნურ როარ ენგი. აღნიშნული სახელმძღვანელო 2014 წელს სპეციალურად ქართულ საგანმანათლებლო სივრცეში მოღვაწე სპეციალისტებისათვის შეიქმნა. დამატებითი ინფორმაცია იხილეთ აქ.

სოციალური მუშაობა სისხლის სამართლის მართლმსაჯულების სისტემაში
2014-10-06 06:03
ევროკავშირის მიერ დაფინანსებული პროექტის “სისხლის სამართლის მართლმსაჯულების სისტემის რეფორმის ხელშეწყობა საქართველოში” ფარგლებში, რომელიც ემსახურება სოციალურ მუშაკთა კვალიფიკაციის ამაღლებას სისხლის სამართლის მართლმსაჯულების მიმართულებით, მომზადდა სამაგისტრო საფეხურის კურსი: “სოციალური მუშაობა სისხლის სამართლის მართლმსაჯულების სისტემაში” – კურსის სილაბუსი და სახელმძღვანელო, ასევე, ითარგმნა სავალდებულო საკითხავი ლიტერატურა სტუდენტებისთვის. ამ კურსის შექმნაში აქტიურად მონაწილეობდა ილიას სახელმწიფო უნივერსიტეტის მეცნიერებისა და ხელოვნების ფაკულტეტის, სოციალური მუშაობის სამაგისტრო პროგრამის პროფესურა. 2014-15 წლის შემოდგომის სემესტრში დაინერგება აღნიშნული კურსი, როგორც არჩევითი საგანი. კურსის ფარგლებში სტუდენტები პრაქტიკას გაივლიან პრობაციის ეროვნულ სააგენტოში ან სასჯელაღსრულების დეპარტამენტში. ამ კურსის ფარგლებში, ილიას სახელმწიფო უნივერსიტეტი აფორმებს მემორანდუმებს, როგორც სასჯელარსრულებისა და პრობაციის სამინისტროსთან, ასევე ევროკავშირის პროექტთან. ამ თანამშრომლობის მიზანია: სოციალურ მუშაკთა კვალიფიციური კადრის მომზადება/გადამზადება უნივერსიტეტის ბაზაზე; სოციალური მუშაობის მაგისტრატურის სტუდენტებისათვის პრაქტიკის სწავლების კომპონენტის განვითარება სააგენტოს ბაზაზე და ზოგადად, სოციალური მუშაობის პროფესიის პოპულარიზაციის ხელშეწყობა.
პროგრამა ქართულად>>>
პროგრამა ინგლისურად>>>

ევროპის სამეზობლო პოლიტიკა პერსპექტივაში
2014-10-03 09:32
„ევროპის სამეზობლო პოლიტიკა პერსპექტივაში“ – მრგვალი მაგიდა ევროპელი, უკრაინელი და ქართველი ექსპერტების მონაწილეობით
2014 წლის 7 ოქტომბერი, 11:00-18:30 საათი
ილიას სახელმწიფო უნივერსიტეტი
G 106 აუდიტორია
(ჩოლოყაშვილის გამზირი 3/5)
2014 წლის 7 ოქტომბერს ილიას სახელმწიფო უნივერსიტეტი უმასპინძლებს მრგვალ მაგიდას საერთაშორისო პროექტის – MAXCAP-ის ფარგლებში.
პროექტი მოიცავს 9 აკადემიურსა და კვლევით ცენტრს ევროპიდან, რომლებიც სწავლობენ ევროკავშირის გაფართოების შედეგებსა და პერსპექტივებს. პროექტის მხარდამჭერია ევროკავშირის ,,მე-7 ჩარჩო პროგრამა კვლევებისათვის”. MAXCAP-ის მიზანია, შეიმუშაოს რეკომენდაციები, თუ როგორ შეიძლება ევროკავშირის შესაძლებლობების მაქსიმიზაცია კავშირის გაფართოებისა და სამეზობლო პოლიტიკის მიმართულებით.
შეხვედრაში მონაწილეობას მიიღებენ საქართველოს მთავრობის წარმომადგენლები, ევროდელეგაციისა და დიპლომატიური წრეების, ასევე – საერთაშორისო აკადემიური წრეების წარმომადგენლები, ექსპერტები, სამოქალაქო სექტორისა და მედიის წარმომადგენლები.
ღონისძიების სამუშაო ენაა ინგლისური.
დასწრება თავისუფალია. თხოვთ, მობრძანდეთ.
საკონტაქტო ინფორმაცია:
საგარეო ურთიერთობების სამსახური
ჩოლოყაშვილის გამზირი 3/5
ტელ.: (+995 32) 2 22 75 80
ელფოსტა: foreign-relations@ilaiuni.edu.ge

Dr. Molecula სამეცნიერო პიკნიკზე
2014-10-02 10:35
4 ოქტომბერს, ვაკის პარკში, ილიას სახელმწიფო უნივერსიტეტის სამეცნიერო პიკნიკზე, ისრაელიდან ერთსაათიანი პროგრამით ჩამოდის სამეცნიერო აქტივობების ცნობილი ანიმატორი Dr. Molecula.
Dr. Molecula – ყველა ასაკის ადამიანისთვის განკუთვნილი სახალისო-სამეცნიერო შოუს ავტორი – ატარებს შთამბეჭდავ ექსპერიმენტებს, რომელთათვისაც იყენებს ე. წ. ჩვეულებრივ ნივთებს; საგნებს, რომლებიც ყველას მოგვეპოვება სახლში და რომელთაც ყოველდღიურად მოვიხმართ. Dr. Molecula-ს შოუ თეატრალურ დადგმაა, რომელიც ეფუძნება ზუსტ სამეცნიერო ფაქტებს. შოუში ჩართვა მაყურებელსაც შეუძლია.
შოუს შესახებ დამატებითი ინფორმაციისთვის იხილეთ: www.drmolecule.com
ადგილმდებარეობა: ვაკის პარკი, ილიაუნის სამეცნიერო პიკნიკის მთავარი სცენა
დრო: 16:00-დან 17:00 საათამდე

ოშოს წიგნის პრეზენტაცია
2014-10-01 09:35
ოთხშაბათს, 1-ლ ოქტომბერს, 19:00 საათზე წიგნის სახლში “ლიგამუსი” გაიმართება ოშოს წიგნის პრეზენტაცია. პრეზენტაციას წაუძღვებიან ოშოს სანიასები (მოწაფეები) – სვამი მაგნო შავდია და დევა მადიტა.
წიგნის პრეზენტაციის შემდეგ დევა მადიტა შემოგთავაზებთ მცირე მედიტაციური ტექნიკის პრეზენტაციას.

პრეზენტაციის დრო: 1-ლი ოქტომბერი, 19:00 საათი
ადგილმდებარეობა: წიგნის სახლი “ლიგამუსი”

ილიაუნის პირველკურსელების Welcome Party
2014-10-01 08:41
4 ოქტომბერს, ვაკის პარკში, ილიაუნის სამეცნიერო პიკნიკზე, გაიმართება ილიაუნის პირველკურსელების მიღების ცერემონია – Welcome Party.
18:00 საათზე ილიას სახელმწიფო უნივერსიტეტის რექტორი, ბატონი გიგა ზედანია მიულოცავს პირველკურსელებს ილიაუნიში ჩაბარებას და სწავლის დაწყებას. შემდეგ კი სპეციალურად მათთვის გაიმართება კონცერტი ჯგუფ D10-ის მონაწილეობით. კონცერტის დასრულების შემდეგ, 22:30 საათზე, მოეწყობა გრანდიოზული ფოიერვერკი.
გელოდებით ყველას, რათა პირველკურსელებს განსაკუთრებულად მივულოცოთ სწავლის დაწყება.

Science Slam ილიაუნის სამეცნიერო პიკნიკზე
2014-09-30 10:28
ჰოლივუდიდან თბილისში – დოქტორი საშა ფოგელი, ცნობილი Science Slammer-ი ილიას სახელმწიფო უნივესიტეტის მე-3 სამეცნიერო პიკნიკზე ჩამოდის.
გერმანიის საელჩოს მოწვევით ბატონი ფოგელი 4 ოქტომბერს მონაწილეობას მიიღებს ილიას სახელმწიფო უნივესიტეტის მე-3 სამეცნიერო პიკნიკში, რომელიც ვაკის პარკში ჩატარდება. Science Slam-ის კარავი №60 ღია იქნება 11-დან 18 საათამდე. 12:30-დან 14:00 საათამდე სცენაზე იხილავთ ახალგაზრდა მკვლევარებს. ერთი დღით ადრე რამდენიმე ქართველი მოსწავლე, რომლებიც ქართულ სკოლებში აქტიურად არიან ჩაბმულები ”ახალგაზრდა მკვლევართა კლუბების” საქმიანობაში, დოქტორ ფოგელთან ერთად ვორქშოპში საკუთარ პატარა პრეზენტაციებს შეიმუშავებს. სამეცნიერო პიკნიკის მსვლელობისას მოსწავლეები ერთმანეთს შეეჯიბრებიან, როგორც ეს ნამდვილი ”Science Slam”-ის დროს ხდება ხოლმე. გამარჯვებული დაჯილდოვდება.
”Science Slam”-ის იდეა წარმოიშვა გერმანიაში იქ პოპულარული ”Poetry Slams”-ის იდეიდან. ”Poetry Slam”-ის დროს მონაწილეები გამოდიან თავიანთი დაწერილი ტექსტებით და მაყურებლის აპლოდისმენტების მიხედვით ხდება გამარჯვებულის გამოვლენა. ასეთივე პრინციპით ფუნქციონირებს ”Science Slam”: ახალგაზრდა მეცნიერები დაახლოებით ათწუთიან გამოსვლებში იუმორითა და ახსნის უჩვეულო მეთოდებით აჩვენებენ მაყურებელს, თუ რა საერთო აქვს მათ საკვლევ პროექტს უნივერსიტეტის კედლებს მიღმა არსებულ სამყაროსთან. ბევრ გერმანულ ქალაქში ასეთი შეჯიბრებები რეგულარულად ტარდება.
ილიას სახელმწიფო უნივერსიტეტის სამეცნიერო პიკნიკი წელს მესამედ ტარდება. მისი მიზანია, პოპულარიზაცია გაუწიოს საბუნებისმეტყველო საგნებს და ნათელი გახადოს მიღებული ცოდნის პრაქტიკული გამოყენების შესაძლებლობები.
დოქტორი საშა ფოგელის შესახებ

თავისი პრეზენტაციით ”ფიზიკა ჰოლივუდში” ფოგელმა სხვადასხვა Science Slam-ზე (მეცნიერების პოპულარიზაციის ღონისძიება/კონკურსი) მრავალი ჯილდო მიიღო. თეორიული ფიზიკის მეცნიერი, დოქტორი საშა ფოგელი ერთ-ერთი იმ ახლაგაზრდა გერმანელი მეცნიერთაგანია, რომლებსაც ძალიან მოსწონთ ლაბორატორიებსა თუ არქივებში ჩატარებული თავიანთი კვლევების სცენაზე წარმოდგენა და ფართო საზოგადოებისათვის იმის ჩვენება, რომ მეცნიერული მუშაობა სულაც არ არის მშრალი და მოსაწყენი. ფრანკფურტის უნივერსიტეტში მოღვაწე დოქტორი ფოგელი თავის მოხსენებაში სახალისო მანერით ხსნის, შეიძლება თუ არა ჰოლივუდის ფილმების სანახაობრივი სცენების შედარება ფიზიკურ რეალობასთან და საოცარ შედეგებამდე მივყავართ.
ინფორმაცია პრესის წარმომადგენლებისათვის:
პრესის წარმომადგენლები მოწვეულნი არიან 4 ოქტომბერს 12 საათზე გახსნის ცერემონიაზე მთავარ სცენაზე, სადაც გერმანიის ელჩი, ბატონი ორთვინ ჰენიგი სიტყვით გამოვა. Science Slam-ის შემდეგ შეგიძლიათ შეხვდეთ და გაესაუბროთ ბატონ დოქტორ საშა ფოგელსა და გერმანიის ელჩის მოადგილეს და გერმანიის საელჩოს კულტურისა და პრესის განყოფილების ხელმძღვანელს, ქალბატონ მონიკა ლენჰარდს პრესისთვის განკუთვნილ სცენაზე. ბატონ დოქტორ ფოგელთან ვრცელი ინტერვიუს ჩაწერის სურვილის შემთხვევაში წინასწარ მიმართეთ საელჩოს მისამართზე: pr-100@tifl.diplo.de
დამატებითი ინფორმაცია შეგიძლიათ იხილოთ შემდეგ ვებ-გვერდებზე:
https://www.facebook.com/IliauniSciencePicnic?fref=ts
https://www.facebook.com/events/717283834992209/?fref=ts
